**Usmernenie pre doktorandov týkajúce sa dizertačnej skúšky a/alebo obhajoby dizertačnej práce**

**Dizertačná skúška**

Doktorand je povinný prihlásiť sa na dizertačnú skúšku:

* do 24 mesiacov od začatia štúdia, ak študuje v dennej forme štúdia,
* do 30 mesiacov od začatia štúdia, ak študuje v externej forme štúdia.

Výnimky v odôvodnených prípadoch udeľuje dekan alebo rektor.

Doktorand sa na dizertačnú skúšku prihlasuje žiadosťou a predložením písomnej práce k dizertačnej skúške, pričom sa odporúča aby bola spracovaná v šablóne pre záverečné práce na TUKE. Písomná práca k dizertačnej skúške je zameraná na teoretické základy problematiky budúcej dizertačnej práce, na súčasný stav riešenej problematiky a na analýzu metodického prístupu k riešeniu problematiky. Môže obsahovať aj experimentálnu časť venovanú časti základného alebo aplikovaného výskumu témy dizertačnej práce doktoranda. Písomná práca k dizertačnej skúške musí obsahovať jasne definované tézy a ciele dizertačnej práce. Podmienkou udelenia súhlasu na vykonanie dizertačnej skúšky je ukončenie študijnej časti v predpísanej skladbe predmetov. Dizertačná skúška je štátna skúška, ktorá pozostáva z obhajoby písomnej práce k dizertačnej skúške a zo skúšky z troch odborných predmetov určených v individuálnom študijnom pláne a hodnotí sa komplexne ako jeden celok.

Písomnú prácu k dizertačnej skúške posudzuje jeden oponent, ktorý nemôže byť z fakulty, na ktorej pôsobí doktorand a jeho školiteľ a nemá s doktorandom spoločné publikácie. V prípade doktorandov pôsobiacich na externej vzdelávacej inštitúcii, oponentom písomnej práce k dizertačnej skúške doktoranda nemôže byť pracovník fakulty, ktorá pri doktorandskom štúdiu spolupracuje s externou vzdelávacou inštitúciou doktoranda, ani pracovník danej externej vzdelávacej inštitúcie. V prípade externých doktorandov oponent nemôže byť ani z pracoviska doktoranda, kde je zamestnaný. Oponentom môže byť len odborník minimálne s titulom PhD., resp. ArtD. (alebo starším ekvivalentom CSc., Dr.). Komisia pre vykonanie dizertačnej skúšky je najmenej 5-členná. Členom komisie je aj oponent a školiteľ.

**Odovzdanie dizertačnej práce**

**Na FMMR TUKE sa obhajoby dizertačných prác konajú koncom augusta a koncom januára**

**K žiadosti o obhajobu dizertačnej práce doktorand predkladá na študijné oddelenie FMMR:**

* Vytlačenú a zviazanú dizertačnú prácu v štátnom jazyku v 3 exemplároch (je nutné písať v šablóne – pokyny sú uverejnené na stránke Univerzitnej knižnice TUKE), v prípade, že práca bude predložená v jazyku anglickom je potrebné o to požiadať, podobne aj v prípade, že obhajoba má prebehnúť vo svetovom jazyku.
* Na mailovú adresu miriam.vincejova@tuke.sk zašle dizertačnú prácu v elektronickej forme (PDF) uzamknutej pre tlač a kopírovanie, ktorú predtým zaregistroval do systému Univerzitnej knižnice TUKE - ETD .
* Ak je DizP utajená, je potrebné pripraviť autoreferát v elektronickej podobe pre členov komisie.
* Ostatné náležitosti: žiadosť o obhajobu dizertačnej práce, životopis, zoznam publikovaných prác vo forme výpisu z EPC TUKE, výsledok kontroly originality dizertačnej práce vydaný Univerzitnou knižnicou TUKE, prílohy.
* Kredity v samostatnej prílohe: za študijnú aj vedeckú časť doktorandského štúdia potvrdené školiteľom - minimálne 210 kreditov pre denné štvorročné štúdium a externé päťročné štúdium (+ 30 kreditov je za odovzdanie dizertačnej práce).
* Zoznam publikovaných prác + fotokópie významných článkov podľa vlastného výberu cca 5 kusov. Doktorand musí mať minimálne jednu publikáciu uverejnenú v časopise zaradenom do kategórie **A** v danej oblasti výskumu (pre študijné odbory strojárstvo a získavanie a spracovanie zemských zdrojov - vedecké práce evidované v databáze WOS, resp. SCOPUS, IF≥0,39). Doktorand, ktorý nastúpil na štúdium od akademického roka 2021/22 musí mať publikovaný 1 článok v časopise indexovanom vo Web of Science aspoň v kvartile Q2, v ktorom je prvým autorom alebo korešpondujúcim autorom s aspoň 30%-ným podielom na tomto článku, alebo publikované 2 články v časopise indexovanom vo Web of Science aspoň v kvartile Q3, v ktorom doktorand je spoluautorom s aspoň 20%-ným podielom na každom z týchto dvoch článkov.
* Posudok školiteľa.
* Komisia pre obhajobu dizertačných prác má minimálne 7 členov vrátane aspoň dvoch oponentov.
* Školiteľ v spolupráci s FOK navrhne aspoň 2 oponentov tak, aby v čase obhajoby mohol byť minimálne 1 prítomný, v opačnom prípade sa obhajoba nebude môcť uskutočniť. Najmenej jeden oponent musí byť profesorom, ktorý pôsobí na vysokej škole v príslušnom študijnom odbore alebo súvisiacom odbore na ustanovený týždenný pracovný čas. Pokiaľ oponent pôsobí na vysokej škole, musí mať minimálne vedecko-pedagogický titul docent. V prípade odborníka mimo vysokej školy musí mať minimálne titul PhD., resp. ArtD. (resp. jeho starší ekvivalent CSc. alebo Dr.) a musí byť ako odborník schválený príslušnou vedeckou radou. Oponent dizertačnej práce nemôže mať s doktorandom spoločné publikácie.

Oponentom nemôže byť osoba, ktorá:

* je v príbuzenskom vzťahu k doktorandovi alebo jeho školiteľovi,
* má s doktorandom spoločné publikácie,
* pracuje na FMMR,
* pracuje na FMMR alebo externej vzdelávacej inštitúcii doktoranda a jeho školiteľa, v prípade doktorandov pôsobiacich na externej vzdelávacej inštitúcii .
* Dizertačnú prácu so všetkými náležitosťami musí doktorand odovzdať **najneskôr do 31.05.2024,** nakoľko obhajoby dizertačných prác sa realizujú spravidla **v druhej polovici augusta v danom akademickom roku.**
* Doktorand, ktorý nesplní potrebné náležitosti pre obhajobu dizertačnej práce v auguste daného akademického roka, **môže v nadštandardnej dĺžke štúdia a** po splnení podmienok  **požiadať o obhajobu** dizertačnej práce **v januári nasledujúceho akademického roka. V tomto prípade je potrebné odovzdať dizertačnú prácu najneskôr do polovice decembra daného akademického roka).**
* Po obdržaní posudkov dekanát FMMR zašle pozvánku na obhajobu dizertačnej práce, spolu s dizertačnou prácou a oponentskými posudkami v elektronickej podobe: predsedovi, školiteľovi, členom komisie a oponentom.
* Na webovom sídle FMMR bude zverejnený oznam o konaní obhajoby.
* Poplatok spojený s ukončením doktorandského štúdia v zmysle príkazu rektora PR/TUKE/10/22 (vo výške 30 € pre dennú formu a 40 € pre externú formu – je potrebné uhradiť do obhajoby dizertačnej práce).
* Po úspešnej obhajobe sa na jeseň uskutoční slávnostná promócia a odovzdanie diplomov, termín určí rektorát (na požiadanie je možné diplom vydať mimo slávnostnej promócie).

O obsahu a náležitostiach k samotnej obhajobe pojednáva Vnútorný predpis TUKE v zmysle § 49 ods. 4 písm. c) – Zásady organizácie, hodnotenia a ukončenia doktorandského štúdia (na webovom sídle).